[pic] | COMISIA COMUNITĂŢILOR EUROPENE |

Bruxelles, 20.8.2007

COM(2007) 476 final

2007/0172 (CNS)

Propunere de

DECIZIE A CONSILIULUI

de acordare de asistenţă macro-financiară comunitară Libanului

(prezentată de Comisie)

EXPUNERE DE MOTIVE

CONTEXTUL PROPUNERII |

11 | Motivele şi obiectivele propunerii Comisia propune să se ofere asistenţă macro-financiară Libanului, sub forma unei combinaţii de ajutor nerambursabil şi împrumut, în vederea susţinerii finanţelor publice şi balanţei de plăţi a Libanului. Asistenţa propusă va susţine efortul de consolidare fiscală al Libanului, care vizează reducerea datoriei publice până la un nivel viabil, bazat pe punerea în aplicare a programului de reformă economică. De asemenea, va facilita şi va încuraja eforturile autorităţilor libaneze de a pune în aplicare măsurile stabilite în cadrul planului de acţiune al Politicii Europene de Vecinătate UE-Liban. Asistenţa macro-financiară propusă va fi de natură excepţională şi limitată în timp. Va complementa susţinerea din partea (i) Instituţiilor Bretton Woods (BWI), (ii) donatorilor arabi şi a altor donatori bilaterali, (iii) statelor memre UE şi (iv) din fondurile proprii ale UE din cadrul ENPI şi din fondurile BEI, ca parte a pachetului de asistenţă CE. Asistenţa macro-financiară va fi condiţionată, în special, de progresul aplicării acordului privind programul FMI de asistenţă urgentă post-conflict (Emergency Post-Conflict Assistance – EPCA) şi a unui alt program susţinut de FMI. Această operaţiune va avea loc în momentul în care relaţiile UE-Liban vor intra într-o etapă de integrare mai profundă, în contextul Politicii Europene de Vecinătate. Având în vedere amploarea necesităţilor de finanţare în 2007 şi dorinţa fermă a Uniunii Europene de a sprijini statul libanez, este important ca până la sfârşitul anului 2007 Consiliul să adopte decizia privind oferirea de asistenţă macro-financiară comunitară Libanului. |

120 | Context general Libanul rămâne una dintre cele mai îndatorate ţări din lume. Impactul conflictului cu Israelul din vara anului 2006 şi efectele cumulative ale politicilor economice anterioare au generat o criză gravă, care necesită intervenţie urgentă. Programul FMI de asistenţă post-conflict (EPCA) semnat recent sporeşte credibilitatea programului de reforme socio-economice al guvernului, oferă un mijloc de monitorizare atentă a modalităţii de punere în aplicare şi reprezintă un catalizator pentru asistenţa externă, în special pentru asistenţa bugetară. Atât EPCA, cât şi planul de acţiune UE-Liban convenite în contextul Politicii Europene de Vecinătate reprezintă baza adecvată pentru AMF. Până în prezent, în lipsa unor acorduri financiare viabile cu FMI, operaţiunile AMF ale Comunităţii Europene în favoarea Libanului nu au putut fi puse în aplicare, în ciuda necesităţilor extraordinare urgente şi a deteriorării situaţiei financiare. Două reuniuni la nivel înalt au avut loc la Paris în 2001 şi 2002 (aşa-numitele conferinţe Paris I şi Paris II), dar fără a se ajunge la un consens privind programul susţinut de FMI. Asistenţa financiară internaţională acordată în urma conferinţei Paris II a contribuit la îmbunătăţirea substanţială a structurii datoriei publice şi la reducerea costului acesteia, dar din cauza slabei implementări a componentelor structurale ale programului de reformă nu s-au putut materializa toate avantajele prevăzute la Paris II. Reformele socio-economice exhaustive au reapărut pe agenda politică a Libanului în anul 2005, după schimbările politice din ţară, care au urmat asasinării fostului prim ministru Hariri. Noul angajament pentru reforme şi stabilizare financiară al guvernului a fost susţinut de orientarea sa europeană, confirmată de intrarea în vigoare a Acordului de Asociere de la 1 aprilie 2006 şi de adoptarea, la 1 ianuarie 2007, a planului de acţiune privind Politica Europeană de Vecinătate (PEV) UE-Liban. La 25 ianuarie 2007 la Paris, în cadrul conferinţei donatorilor internaţionali reuniţi pentru a acorda sprijin Libanului (Paris III), comunitatea internaţională a autorizat programul şi a oferit un fond de 7,6 miliarde de dolari, împărţit în patru tipuri majore de asistenţă: „sprijin acordat guvernului”, estimat la 5,1 miliarde USD, „sprijin acordat sectorului privat” – 1,5 miliarde USD, „proiecte în curs” – 870 milioane USD şi „fonduri aflate în curs de negociere” estimat la 82 milioane USD. O parte din asistenţa constituită în cadrul Paris III depinde de progresul reformelor la care s-a angajat guvernul. Donatorii trebuie să dea dovadă de flexibilitate în utilizarea ajutorului şi să îndrepte sprijinul financiar, atunci când este posibil, către asistenţa bugetară, pentru a sprijini eforturile de consolidare fiscală şi gestionare durabilă a datoriei. Programul FMI de asistenţă de urgenţă post-conflict (EPCA), aprobat la 9 aprilie 2007, reprezintă, de asemenea, un punct de ancorare pentru punerea în aplicare a reformelor. Se preconizează că 2007 va fi un an foarte dificil. Instabilitatea politică şi izbucnirile repetate de violenţă pot continua şi înainte de alegerile prezidenţiale din luna septembrie. Guvernul va trebui să menţină un echilibru atent între cheltuielile post-conflict, reconstrucţie, nevoile sociale şi provocările implicate de datoria publică semnificativă. Politica fiscală vizează menţinerea sub control a deficitului primar în acelaşi timp cu adaptarea cheltuielilor pentru reconstrucţie şi asistenţă medicală, care sunt din nou serios solicitate în urma recentelor ciocniri din taberele palestiniene. Perspectivele pentru anul 2007 sunt, prin urmare, incerte, ceea ce are legătură şi cu disponibilitatea sprijinului donatorilor şi cu condiţiile volatile de piaţă. Reluarea rapidă a consumului privat şi a investiţiilor preconizate în urma eforturilor de reconstrucţie şi a plăţilor compensatorii directe va necesita o revigorare a încrederii. Întârzierile preconizate privind punerea în aplicare a reformei, datorate impasului politic, ar influenţa, de asemenea, perspectivele anilor următori. |

130 | Dispoziţiile în vigoare în domeniul propunerii Niciuna |

140 | Coerenţa cu celelalte politici şi obiective ale Uniunii În urma semnării, în luna ianuarie 2007, a planului de acţiune UE-Liban, Libanul a devenit una dintre ţările partenere UE în cadrul Politicii Europene de Vecinătate. PEV vizează dezvoltarea unei relaţii din ce în ce mai apropiate între UE şi ţările partenere, care să depăşească nivelurile de cooperare precedente, şi aprofundarea cooperării politice, inclusiv în domeniul politicii externe şi de securitate. În urma conflictului militar cu Israelul din vara anului 2006, UE şi-a afirmat în mai multe rânduri angajamentul ferm pentru susţinerea statului libanez şi pe acela de a sprijini Libanul în reformele politice, sociale şi economice şi în vederea reconstrucţiei. Asistenţa comunitară prin intermediul instrumentului de asistenţă macro-financiară ar contribui la consolidarea relaţiilor bilaterale cu Libanul. Instrumentul European de Vecinătate şi Parteneriat (European Neighbourhood and Partnership Instrument - ENPI) pus la dispoziţia Libanului pentru anii 2007-2013 permite, de asemenea, asistenţă sub forma sprijinului specific pentru reformele sectoriale. Programele de sprijin sectorial în favoarea Libanului ar avea drept obiectiv încurajarea reformelor sociale şi economice, printre altele, în sectorul energetic şi în cel al finanţelor publice. Cu toate acestea, utilizarea acestui instrument în cadrul ENPI este prevăzută doar în anii 2009 şi 2010. Finanţarea în cadrul instrumentului de asistenţă macro-financiară va fi disponibilă cu mult timp înaintea asistenţei bugetare din cadrul ENPI. AMF, în calitate de instrument pe termen scurt, va fi destinată numai necesităţilor actuale urgente de finanţare externă ale Libanului. Cu toate acestea, asistenţa macro-financiară va sprijini, de asemenea, în perioada intermediară, reformele structurale vizate în cadrul planului de acţiune UE-Liban şi al programului „Redresare, reconstrucţie, reformă” al guvernului. |

CONSULTAREA PăRţILOR INTERESATE şI STUDIUL DE IMPACT |

Consultarea părţilor interesate |

219 | Asistenţa macro-financiară destinată Libanului face parte integrantă din sprijinul comunităţii internaţionale privind eforturile interne ale Libanului de reconstrucţie în urma războiului şi de redresare economică stabilă. De asemenea, completează finanţarea constituită de donatorii multilaterali şi bilaterali în cadrul cnferinţei la nivel înalt privind sprijinul acordat Libanului din 25 ianuarie 2007 de la Paris. Serviciile Comisiei au luat legătura cu autorităţile libaneze, cu Fondul Monetar Internaţional şi cu Banca Mondială, precum şi cu donatorii bilaterali în cursul pregătirii prezentei propuneri a Comisiei pentru a discuta despre necesităţile de asistenţă. Comisia a consultat Comitetul economic şi financiar înainte de a prezenta propunerea sa. În urma adoptării deciziei Consiliului, serviciile Comisiei vor negocia cu autorităţile libaneze un memorandum de înţelegere şi acordurile de împrumut şi de ajutor nerambursabil, pentru a stabili în detaliu modalităţile de punere în aplicare a asistenţei. |

Obţinerea şi utilizarea expertizei |

229 | Nu a fost necesar să se recurgă la expertiză externă. |

230 | Evaluarea impactului Asistenţa macro-financiară fiind un instrument bazat pe politică, este deosebit de oportun să se susţină eforturile autorităţilor libaneze de îmbunătăţire a viabilităţii fiscale pe termen scurt şi mediu. Asistenţa macro-financiară va avea un efect imediat asupra balanţei de plăţi a Libanului şi va contribui astfel la atenuarea constrângerilor financiare privind punerea în aplicare a programului economic al autorităţilor. De asemenea, asistenţa CE va ajuta autorităţile să pună în aplicare politici pe termen scurt şi mediu identificate în cadrul planului de acţiune privind Politica Europeană de Vecinătate UE-Liban. |

ELEMENTELE JURIDICE ALE PROPUNERII |

305 | Rezumatul acţiunii propuse Comunitatea oferă Libanului asistenţă macro-financiară sub forma unei combinaţii dintre un ajutor nerambursabil şi un împrumut pe o perioadă de doi ani. Asistenţa va fi acordată în maximum trei tranşe care urmează să fie plătite în perioada 2007-2009. Asistenţa va fi administrată de Comisie, care va conveni împreună cu autorităţile politica economică specifică şi condiţiile financiare privind plata tranşelor ajutorului nerambursabil. Se vor lua în considerare dispoziţiile specifice privind prevenirea fraudei şi a altor nereguli, în temeiul Regulamentului financiar. |

310 | Temei juridic Articolul 308 din tratat. |

329 | Principiul subsidiarităţii Propunerea intră în sfera competenţei exclusive a Comunităţii. Prin urmare, principiul subsidiarităţii nu se aplică. |

Principiul proporţionalităţii Propunerea respectă principiul proporţionalităţii din următoarele motive: |

331 | Cuantumul asistenţei reprezintă, în linii mari, mai puţin de o treime din nevoile reziduale de finanţare ale Libanului pentru anii 2007-2008, care sunt acoperite de asistenţă. Se consideră că acest nivel reprezintă o distribuire echitabilă a sarcinilor pentru Comunitate, luând în considerare asistenţa acordată Libanului de donatori şi creditori bilaterali şi de comunitatea internaţională a donatorilor în general. Asistenţa va corespunde pe deplin obiectivelor macroeconomice stabilite deja în documentele de politică economică ale Libanului, precum scenariul macroeconomic pe termen mediu aprobat în aprilie 2007, care include programul EPCA. De asemenea, va respecta obiectivele strategice pe termen mai lung prevăzute în planul de acţiune privind Politica Europeană de Vecinătate UE-Liban adoptat în ianuarie 2007. În ceea ce priveşte condiţiile specifice legate de plata tranşelor de ajutor nerambursabil şi a tranşelor împrumutului, Comisia intenţionează să se concentreze asupra unui număr limitat de domenii, care va include, în special, administrarea finanţelor publice. De asemenea, Comisia poate viza politici sectoriale specifice de o importanţă deosebită, identificate ca atare în planul de acţiune PEV UE-Liban. |

Alegerea instrumentelor |

341 | Instrumente propuse: altele. |

342 | În lipsa unui regulament cadru privind instrumentul de asistenţă macro-financiară, deciziile ad-hoc ale Consiliului în temeiul articolului 308 din tratat reprezintă singurul instrument legal disponibil în acest sens. |

IMPLICAţII BUGETARE |

401 | O astfel de asistenţă ar fi finanţată din creditele de angajament din anul 2007 încadrate la linia bugetară 01 03 02 (Asistenţă macro-economică), plăţile fiind efectuate în perioada 2007-2009. |

INFORMAţII SUPLIMENTARE |

Reexaminare /revizuire / clauza de caducitate |

533 | Propunerea include o clauză de caducitate. |

E-11287 |

1. 2007/0172 (CNS)

Propunere de

DECIZIE A CONSILIULUI

de acordare de asistenţă macro-financiară comunitară Libanului

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 308,

având în vedere propunerea Comisiei[1],

având în vedere avizul Parlamentului European[2],

după consultarea Comitetului Economic şi Social,

întrucât:

2. Autorităţile libaneze au adoptat la 4 ianuarie 2007 un program exhaustiv de reforme socio-economice care conţine măsuri fiscale, structurale şi sociale, stabilind priorităţile pe termen mediu pentru acţiunile guvernului,

3. Libanul, pe de o parte, şi Comunitatea Europeană şi statele membre ale acesteia, pe de altă parte, au semnat un acord de asociere care a intrat în vigoare la 1 aprilie 2006,

4. Autorităţile libaneze sunt dedicate stabilizării economice şi reformelor structurale susţinute de Fondul Monetar Internaţional (FMI) prin intermediul unui program bazat pe Acordul de asistenţă urgentă post-conflict (EPCA) aprobat la 9 aprilie 2007,

5. Relaţiile dintre Liban şi Uniunea Europeană se dezvoltă în cadrul Politicii Europene de Vecinătate, al cărei rezultat preconizat este o integrare economică mai accentuată. UE şi Libanul au convenit asupra unui plan de acţiune privind Politica Europeană de Vecinătate, prin care se stabilesc priorităţile pe termen mediu în relaţiile UE-Liban şi politicile conexe,

6. Libanul se confruntă cu nevoi financiare substanţiale, provocate de constrângerile financiare tot mai mari din sectorul public şi de un nivel ridicat al datoriei publice, agravate de conflictul militar din iulie-august 2006 şi de o deteriorare prevăzută a balanţei de plăţi în anul 2007,

7. Autorităţile libaneze au solicitat asistenţă financiară în condiţii preferenţiale din partea instituţiilor financiare internaţionale (IFI), a Comunităţii şi a altor donatori bilaterali. În afară de finanţarea din partea FMI şi a Băncii Mondiale, rămâne de acoperit un decalaj financiar rezidual substanţial pentru a echilibra plăţile, finanţele publice şi datoria publică ale acestei ţări şi pentru a sprijini obiectivele strategice privind eforturile de reformă ale autorităţilor.

8. Libanul este una dintre cele mai îndatorate ţări din lume, confruntându-se cu o datorie substanţială. În aceste condiţii, asistenţa comunitară destinată Libanului ar trebui să fie disponibilă sub forma unei combinaţii de ajutor nerambursabil şi împrumut, ceea ce ar reprezenta o măsură adecvată de sprijinire a ţării beneficiare în această situaţie critică,

9. Pentru protejarea eficientă a intereselor financiare ale Comunităţii în cadrul prezentei asistenţe financiare, este necesar să se prevadă adoptarea de către Liban a măsurilor corespunzătoare pentru prevenirea şi combaterea fraudelor, corupţiei şi a altor nereguli care ar putea fi comise cu privire la această asistenţă, precum şi pentru efectuarea controalelor Comisiei şi a verificărilor Curţii de Conturi.

10. Acordarea asistenţei financiare comunitare nu aduce atingere competenţelor autorităţii bugetare.

11. Această asistenţă ar trebui administrată de Comisie, în mod concertat cu Comitetul economic şi financiar.

DECIDE:

Articolul 1

1. Comunitatea pune la dispoziţia Libanului asistenţă financiară în valoare maximă de 80 milioane euro, vizând susţinerea eforturilor naţionale de reconstrucţie după război şi de redresare economică viabilă ale Libanului şi, astfel, atenuând constrângerile financiare privind punerea în aplicare a programului economic al guvernului.

Având în vedere nivelul ridicat de îndatorare al Libanului, asistenţa financiară comunitară constă în împrumuturi de 50 de milioane de euro şi până la 30 de milioane de euro sub forma ajutoarelor nerambursabile.

2. Asistenţa financiară comunitară este administrată de Comisie cu consultarea Comitetului economic şi financiar şi coerent cu acordurile sau înţelegerile încheiate între Fondul Monetar Internaţional (FMI) şi Liban.

3. Asistenţa financiară comunitară se acordă pentru o perioadă de doi ani începând cu ziua următoare datei intrării în vigoare a prezentei decizii. Cu toate acestea, în cazul în care circumstanţele impun acest lucru, Comisia, după consultarea Comitetului economic şi financiar, poate decide prelungirea cu cel mult un an a perioadei de disponibilitate.

Articolul 2

1. Comisia este împuternicită prin prezenta să convină cu autorităţile libaneze, după consultarea Comitetului economic şi financiar, asupra condiţiilor de politică economică şi asupra condiţiilor financiare referitoare la această asistenţă financiară, consemnate într-un memorandum de înţelegere, într-un acord de ajutor nerambursabil şi într-un acord de împrumut. Aceste condiţii trebuie să fie coerente cu acordurile sau înţelegerile menţionate la articolul 1 alineatul (2).

2. În timpul aplicării asistenţei financiare comunitare, Comisia monitorizează soliditatea înţelegerilor financiare, a procedurilor administrative, precum şi a mecanismelor interne şi externe de control ale Libanului, care au relevanţă pentru acest tip de asistenţă financiară comunitară.

3. Comisia verifică la intervale regulate dacă politica economică a Libanului este conformă cu obiectivele acestei asistenţe şi dacă condiţiile de politică economică şi condiţiile financiare convenite sunt îndeplinite în mod satisfăcător. În acest sens, Comisia colaborează strâns cu Bretton Woods Institutions şi, atunci când este necesar, cu Comitetul economic şi financiar.

Articolul 3

1. Comisia pune la dispoziţia Libanului asistenţa financiară comunitară în maximum trei tranşe.

2. Plata fiecărei tranşe se efectuează în funcţie de calitatea punerii în aplicare a programului economic sprijinit de FMI.

3. De asemenea, plata celei de-a doua şi a celei de-a treia tranşe depind de calitatea punerii în aplicare a programului economic sprijinit de FMI şi a planului de acţiune privind Politica Europeană de Vecinătate UE-Liban şi a oricăror alte măsuri convenite cu Comisia, astfel cum se prevede la articolul 2 alineatul (1), la minimum un semestru după eliberarea tranşei anterioare.

4. Fondurile sunt plătite către Banque du Liban exclusiv în scopul susţinerii nevoilor financiare ale Libanului.

Articolul 4

Punerea în aplicare a asistenţei financiare comunitare se face în conformitate cu dispoziţiile Regulamentului (CE, Euratom) nr. 1605/2002 din 25 iunie 2002 privind Regulamentul financiar aplicabil bugetului general al Comunităţilor Europene[3] şi cu normele de punere în aplicare ale acestuia. În special, memorandumul de înţelegere şi acordurile de ajutor nerambursabil/împrumut cu autorităţile libaneze vor prevedea măsurile adecvate pe care trebuie să le ia Libanul pentru prevenirea şi combaterea fraudei, a corupţiei şi a altor nereguli care pot afecta acordarea acestei asistenţe. Acestea vor prevedea, de asemenea, condiţiile de efectuare a controalelor Comisiei, în special de Oficiul European de Luptă Antifraudă (OLAF), cu dreptul de a recurge la controale şi verificări la faţa locului, precum şi posibilitatea efectuării de audituri de către Curtea de Conturi, dacă este cazul, la faţa locului.

Articolul 5

Până la data de 31 august a fiecărui an, Comisia prezintă Parlamentului European şi Consiliului un raport care include o evaluare a punerii în aplicare a prezentei decizii în anul precedent. Raportul va specifica legătura dintre condiţiile strategice stabilite la articolul 2 alineatul (1), performanţele economice şi fiscale curente ale Libanului şi decizia Comisiei de a elibera tranşele programului de asistenţă.

Articolul 6

Prezenta decizie intră în vigoare la data publicării în Jurnalul Oficial al Uniunii Europene .

Adoptată la Bruxelles,

Pentru Consiliu

Preşedintele

FIŞĂ FINANCIARĂ LEGISLATIVĂ

Sectoare economice vizate: Titlul 01 - Afaceri Economice şi Financiare Activitate: 03 – Afaceri economice şi financiare internaţionale |

TITLUL ACţIUNII: ASISTENţă MACRO-FINANCIARă PENTRU LIBAN |

1. LINIE (LINII) BUGETARĂ (BUGETARE) + RUBRICĂ (RUBRICI)

Articolul 01 03 02 — Asistenţă macro-economică

2. CIFRE GLOBALE

2.1. Total alocări pentru acţiune (partea B): 30 milioane euro pentru angajament

Buget disponibil pentru 2007 58 201 milioane euro în credite de angajament şi 78 694 milioane euro în credite de plată pentru linia bugetară 01 03 02.

2.2. Perioada de aplicare:

An iniţial: 2007, an final: 2009

2.3. Estimare globală plurianuală privind cheltuielile:

2.3.1 Componenta de ajutor nerambursabil a programului de asistenţă

(a) Scadenţarul indicativ al creditelor de angajament/creditelor de plată (intervenţia financiară) ( a se vedea punctul 6.1.1 )

milioane de euro ( cu 3 zecimale )

2007 | 2008 | 2009 | Total |

Angajamente | 30 000 | 30 000 |

Plăţi | 15 000 | 15 000 | 30 000 |

(b) Asistenţă tehnică şi administrativă şi cheltuieli de sprijin ( a se vedea punctul 6.1.2 )

Angajamente | 0,030 | 0,030 | 0,060 |

Plăţi | 0,030 | 0,030 | 0,060 |

Subtotal a+b |

Angajamente | 30 030 | 0,030 | 30 060 |

Plăţi | 15 030 | 15 030 | 30 060 |

(c) Incidenţa financiară globală a cheltuielilor cu resursele umane şi a altor cheltuieli administrative (a se vedea punctele 7.2 şi 7.3)

Angajamente/plăţi | 0,165 | 0,165 | 0,330 |

TOTAL a+b+c |

Angajamente | 30 195 | 0,195 | 30 390 |

Plăţi | 0,165 | 15 195 | 15 030 | 30 390 |

2.3.2 Componenta de împrumut a programului de asistenţă

01 04 01 04 – „Garanţia Comunităţii Europene pentru împrumuturile comunitare pentru asistenţa macro-financiară acordată ţărilor terţe”

Menţiunea simbolică („p.m.”) care reflectă garanţia bugetară pentru componenta de împrumut a programului de asistenţă (50 de milioane de euro) se va activa numai în cazul unei scolitări efective a garanţiei. Se preconizează că, în mod normal, garanţia bugetară nu va fi solicitată.

Fondul de garantare pentru acţiuni externe trebuie provizionat în conformitate cu regulamentul privind fondul, astfel cum a fost modificat[4]. În conformitate cu acest regulament, împrumuturile nu mai sunt provizionate pentru întreaga sumă în momentul deciziei, ci se bazează pe suma restantă la sfârşitul anului. Suma de provizionare se calculează la începutul anului „n” ca fiind diferenţa dintre suma ţintă şi pasivele nete ale fondului la sfârşitul anului „n-1”. Această sumă de provizionare se introduce în anul „n” la bugetul preliminar al anului „n+1” ˙i se plăteşte efectiv printr-o singură tranzacţie la începutul anului „n+1” din „Rezerva pentru împrumuturi şi garanţii de împrumut pentru şi în ţări terţe” (linia bugetară 01 04 01 13) către „provizionarea fondului de garantare” (linia bugetară 01 04 01 14).

Drept rezultat, 9% (maximum 4,5 milioane euro) din suma plătită efectiv va fi considerată ca făcând parte din suma ţintă la sfârşitul anului „n-1” pentru calcularea provizionării fondului.

2.4. Compatibilitatea cu planificarea financiară şi perspectiva financiară

Propunerea este compatibilă cu planificarea financiară actuală.

2.5. Incidenţa financiară asupra veniturilor

Propunerea nu are nicio incidenţă financiară asupra veniturilor.

3. CARACTERISTICI BUGETARE

Tip de cheltuieli | Noi | Contribuţie EFTA | Contribuţii din partea ţărilor solicitante | Rubrica din perspectiva financiară |

Facultative | Diferenţiate | NU | NU | NU | Nr. 4 |

4. TEMEIUL JURIDIC

Articolul 308 din tratat.

5. DESCRIERE ŞI MOTIVE

5.1. Necesitatea unei intervenţii din partea Comunităţii[5]

5.1.1. Obiectivele urmărite

Programul de asistenţă propus constă într-un împrumut comunitar (care urmează să fie finanţat din împrumuturi ale Comunităţii de pe pieţele internaţionale de capital) în valoare de 50 milioane euro şi un ajutor comunitar nerambursabil de maximum 30 milioane euro (care urmează să fie finanţat din bugetul general) acordate Libanului. Asistenţa macro-financiară va suplimenta finanţarea oferit de comunitatea donatorilor internaţionali în cadrul conferinţei la nivel înalt privind sprijinul acordat Libanului de la Paris, din 25 ianuarie 2007: (i) Instituţiile Bretton Woods (BWI) – FMI şi Banca Mondială (WB), (ii) donatorii arabi şi alţi donatori bilaterali, (iii) statele membre UE şi (iv) fondurile proprii ale Uniunii Europene, în cadrul fondurilor Instrumentului European de Vecinătate şi Parteneriat (European Neighbourhood and Partnership Instrument ENPI) şi ale BEI aparţinând pachetului de asistenţă din partea Comunităţii Europene. Sprijinul financiar internaţional reprezintă o componentă importantă a strategiei de reducere a datoriei. Sprijinul financiar comunitar acordat Libanului vizează consolidarea planului de reformă al Libanului care îşi propune, printre altele, să abordeze ameninţările pe termen scurt la adresa stabilităţii financiare şi reflectă importanţa strategică a ţării pentru UE în contextul Politicii Europene de Vecinătate, fiind util pentru intensificarea orientării guvernului libanez către UE.

5.1.2. Măsuri privind evaluarea ex ante

Serviciile Comisiei au efectuat o evaluare ex ante în luna iunie 2007 (unitatea D3 din cadrul Direcţiei Generale Afaceri Economice şi Financiare).

5.1.3. Măsuri luate în urma evaluării ex post

Niciun tip de asistenţă macro-financiară comunitară nu s-a acordat până acum Libanului.

5.2. Acţiune prevăzută şi modalităţi de intervenţie bugetară

Această asistenţă va lua forma unui împrumut şi a unui ajutor nerambursabil direct, care se vor acorda în maximum trei tranşe într-o perioadă de doi ani. Fiecare tranşă va fi eliberată pe baza unui memorandum de înţelegere între autorităţile libaneze şi Comunitate şi va depinde în mod special de progresul înregistrat de punerea în aplicare a unui program susţinut de FMI. De asemenea, a doua şi a treia tranşă se acordă pe baza îndeplinirii în mod satisfăcător a condiţiilor de politică economică şi nu mai devreme de un trimestru de la acordarea tranşei anterioare.

Criteriile de performanţă cantitativă de care depinde această asistenţă ar fi cele stipulate în cadrul macro-economic al actualului program EPCA şi al tuturor celorlalte măsuri sprijinite din FMI, convenite între Liban şi FMI. În consecinţă, înainte de eliberarea fiecărei tranşe a acestei asistenţe, serviciile Comisiei în cooperare cu autorităţile naţionale şi cu personalul FMI verifică dacă au fost respectate criteriile de performanţă cantitativă sau dacă noile înţelegeri au fost îndeplinite.

De asemenea, Comisia şi autorităţile convin asupra unui număr de condiţii politice specifice care trebuie îndeplinite înainte de eliberarea celei de-a doua tranşe şi a eventualelor tranşe următoare. Aceste condiţii politice corespund acordurilor sau înţelegerilor încheiate de Liban cu FMI şi Banca Mondială şi planului de acţiune PEV UE-Liban. În această etapă se prevede că aceste condiţii vor acoperi, inter alia, reforma şi administrarea modului de gestionare a finanţelor publice. De asemenea, Comisia poate viza politici sectoriale specifice de o importanţă deosebită, identificate ca atare în cadrul planului de acţiune PEV UE-Liban.

5.3. Metode de punere în aplicare

Asistenţa va fi pusă în aplicare prin administrare directă centralizată de către Comisie, prin intermediul angajaţilor obişnuiţi.

6. IMPACTUL FINANCIAR

6.1. Impactul financiar total asupra Părţii B (pentru întreaga perioadă de planificare)

Plata asistenţei de la linia bugetară 01 03 02 va depinde de îndeplinirea de către Liban a condiţiilor privind asistenţa, descrise la punctul 5.2.

6.1.1. Intervenţia financiară

Angajamente (în milioane de euro, cu trei zecimale)

Defalcare | 2007 | 2008 | 2009 | Total |

Tranşele ajutorului nerambursabil acordat Libanului | 30,000 | - | 30,000 |

TOTAL | 30,000 | 30,000 |

6.1.2. Asistenţă tehnică şi administrativă, cheltuieli de sprijin şi cheltuieli cu tehnologia informaţiei (credite de angajament)

2007 | 2008 | 2009 | Total |

Asistenţă tehnică şi administrativă |

a) Birouri de asistenţă tehnică |

b) Alt tip de asistenţă tehnică şi administrativă: - intra muros: - extra muros: din care, pentru construcţia şi mentenanţa sistemelor de administrare computerizată |

Subtotal 1 |

2) Cheltuieli de sprijin |

a) Studii (evaluări operaţionale) | 0,030 | 0,030 | 0,060 |

b) Reuniuni ale experţilor |

c) Informare şi publicaţii |

Subtotal 2 |

TOTAL | 0,030 | 0,030 | 0,060 |

6.2. Calculul costurilor prin măsura prevăzută în Partea B (pentru întreaga perioadă de planificare)[6]

Angajamente (în milioane de euro, cu trei zecimale)

Defalcare | Tipul produselor (proiecte, dosare) | Numărul produselor (total pentru anii 1…n) | Cost unitar mediu | Cost total (total pentru anii 1…n) |

1 | 2 | 3 | 4=(2X3) |

Acţiunea 1 - Măsura 1 - Măsura 2 Acţiunea 2 - Măsura 1- - Măsura 2 - Măsura 3 etc. |

COST TOTAL |

7. IMPACTUL ASUPRA CHELTUIELILOR ADMINISTRATIVE ŞI CU PERSONALUL

7.1. Efectul asupra resurselor umane

Sarcinile privind administrarea asistenţei se vor desfăşura prin reinserţia personalului, acolo unde este cazul, şi nu vor implica o creştere a numărului de resurse umane al Comisiei.

Tipuri de posturi | Personal însărcinat cu administrarea acţiunii folosind resurse existente şi/sau suplimentare | Total | Descrierea sarcinilor pe care le implică acţiunea |

Numărul de posturi permanente | Numărul de posturi temporare |

Funcţionari permanenţi sau personal temporar | A B C | 1/3 | 1/3 | De exemplu, pregătirea memorandumurilor de înţelegere şi a acordurilor de ajutor nerambursabil/împrumut, relaţii cu autorităţile şi cu IFI, relaţii cu experţii externi pentru evaluări operaţionale, conducerea misiunilor de reevaluare şi pregătirea rapoartelor personalului Comisiei, pregătirea procedurilor Comisiei referitoare la gestionarea programului de asistenţă |

Alte resurse umane |

Total | 1/3 | 1/3 |

7.2. Impactul financiar total asupra resurselor umane

Tipul de resurse umane | Suma (EUR) | Metoda de calcul * |

Funcţionari permanenţi Personal temporar | 30 500 | 1/3 x media cheltuielilor anuale pentru un funcţionar permanent cu gradele A*5 – A*12 |

Alte resurse umane (a se specifica linia bugetară) |

Total | 30 500 |

Sumele reprezintă cheltuielile totale pentru douăsprezece luni.

7.3. Alte cheltuieli administrative pe care le implică acţiunea

Linia bugetară (numărul şi rubrica) | Suma (EUR) | Metoda de calcul |

Alocare generală (Titlul A7) A0701 - Misiuni A07030 - Reuniuni A07031 - Comitete obligatorii1 A07032 - Comitete facultative1 A07040 – Conferinţe A0705 – Studii şi consultări Alte cheltuieli (a se specifica) O evaluare ex-post - | 10 000 125 000 | Două misiuni pe an pentru două persoane Cheltuieli totale estimate de 250 000 EUR pentru contractul serviciului |

Sisteme informatice (A-5001/A-4300) |

Alte cheltuieli – Partea A (a se specifica) |

Total | 135 000 |

Sumele reprezintă cheltuielile totale pentru douăsprezece luni.

1A se specifica tipul comitetului şi grupul căruia îi aparţine.

I. Total anual (7.2 + 7.3) II. Durata acţiunii III. Costul total al acţiunii (IxII) | 165 500 EUR 2 ani 331 000 EUR |

8. MONITORIZARE ŞI EVALUARE

Asistenţa este de natură macro-economică, iar monitorizarea şi evaluarea sa se vor efectua în conformitate cu procedurile standard ale Comisiei.

8.1. Modalităţi de monitorizare

Monitorizarea acţiunii de către serviciile Comisiei va avea loc pe baza măsurilor strategice macro-economice şi structurale care urmează să fie convenite cu autorităţile în cadrul unui memorandum de înţelegere. Autorităţile vor trebui să raporteze serviciilor Comisiei, în mod regulat, în legătură cu aceste măsuri. Delegaţia Comisiei Europene la Beirut va prezenta, de asemenea, rapoarte regulate pe teme relevante pentru monitorizarea programului de asistenţă. Serviciile Comisiei vor păstra legături strânse cu FMI şi cu Banca Mondială, pentru a beneficia de expertiza şi activităţile acestora în Liban.

8.2. Modalităţile şi programul evaluării planificate

În propunerea de decizie a Consiliului se prevede un raport anual către Parlamentul European şi către Consiliu, care să includă o evaluare a punerii în aplicare a acestei operaţiuni de asistenţă. De asemenea, este planificată efectuarea de către Comisie sau de către reprezentanţi autorizaţi ai acesteia a unei evaluări ex-post independente în termen de unu până la la doi ani de la expirarea perioadei de punere în aplicare.

9. MĂSURI ANTIFRAUDĂ

Serviciile Comisiei au instituit un program aflat în desfăşurare al evaluărilor operaţionale ale circuitelor financiare şi procedurilor administrative din toate ţările terţe care beneficiază de asistenţă macro-financiară comunitară, pentru a răspunde cerinţelor Regulamentului financiar aplicabil Bugetului General al Comunităţilor Europene.

În Liban, serviciile Comisiei vor evalua fiabilitatea circuitelor financiare şi a procedurilor administrative relevante pentru acest tip de asistenţă şi vor stabili gradul de eficienţă al cadrului pentru buna gestiune financiară a asistenţei macro-financiare. Serviciile Comisiei vor realiza, cu sprijinul experţilor externi mandataţi în mod corespunzător, o evaluare operaţională a circuitelor financiare şi a procedurilor administrative ale autorităţilor beneficiare. Rezultatele evaluării operaţionale vor fi utilizate pentru a defini condiţionalitatea adecvată în domeniul gestionării finanţelor publice.

Temeiul juridic propus pentru asistenţa macro-financiară acordată Libanului include o dispoziţie privind măsurile de prevenire a fraudei. Aceste măsuri vor fi elaborate în cadrul unui memorandum de înţelegere şi al acordurilor de ajutor nerambursabil/împrumut. Se preconizează că programul de asistenţă va include un anumit număr de condiţii strategice specifice, în special în domeniul gestionării finanţelor publice, care vor viza sporirea eficienţei, a transparenţşei şi a responsabilităţii.

Asistenţa macro-financiară va face obiectul procedurilor de verificare, control şi audit efectuate de Comisie, Oficiul European de Luptă Antifraudă (OLAF) şi Curtea Europeană de Conturi.

[1] JO C […], […], p. […].

[2] JO C […], […], p. […].

[3] JO L 248, 16. 9.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 1995/2006 (JO L 390, 30.12.2006, p. 1).

[4] Regulamentul (CE, Euratom) nr. 2728/94 al Consiliului privind constituirea Fondului de garantare pentru acţiuni externe, JO L 293, 12.11.1994, p.1, astfel cum a fost modificat prin Regulamentul (CE, Euratom) nr. 1149/1999 al Consiliului, JO L 139, 2.6.1999, p. 1, Regulamentul (CE, Euratom) nr. 2273/2004 al Consiliului, JO L 396, 31.12.2004, p. 28 şi prin Regulamentul (CE, Euratom) nr. 89/2007 al Consiliului, JO L 22, 31.1.2007, p. 1.

[5] Pentru informaţii suplimentare, a se vedea nota explicativă.

[6] Pentru informaţii suplimentare, a se vedea nota explicativă.